CELEX: E2009C0709(04)
Language: mt
Date: 2008-11-05 00:00:00
Title: L-Awtorità ta’ Sorveljanza tal-EFTA Rakkomandazzjoni tal- 5 ta’ Novembru 2008 dwar is-swieq relevanti tal-prodotti u tas-servizzi fi ħdan is-settur tal-komunikazzjoni elettronika li huma suxxettibli għal regolamentazzjoni ex ante skont l-Att imsemmi fil-punt 5 cl tal-Anness XI tal-Ftehim taż-ŻEE (id-Direttiva 2002/21/KE tal-Parlament Ewropew u tal-Kunsill dwar kwadru regolatorju komuni għan-netwerks ta’ komunikazzjoni u servizzi elettroniċi) , kif adattat mill-Protokoll 1 tiegħu u mill-adattamenti settorjali fl-Anness XI ta’ dak il-Ftehim

9.7.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 156/18
            
         
      L-AWTORITÀ TA’ SORVELJANZA TAL-EFTA RAKKOMANDAZZJONI
   
   tal-5 ta’ Novembru 2008
   dwar is-swieq relevanti tal-prodotti u tas-servizzi fi ħdan is-settur tal-komunikazzjoni elettronika li huma suxxettibli għal regolamentazzjoni ex ante skont l-Att imsemmi fil-punt 5 cl tal-Anness XI tal-Ftehim taż-ŻEE (id-Direttiva 2002/21/KE tal-Parlament Ewropew u tal-Kunsill dwar kwadru regolatorju komuni għan-netwerks ta’ komunikazzjoni u servizzi elettroniċi), kif adattat mill-Protokoll 1 tiegħu u mill-adattamenti settorjali fl-Anness XI ta’ dak il-Ftehim
   2009/C 156/12
   L-AWTORITA TA’ SORVELJANZA TAL-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1),
   WARA LI KKUNSIDRAT il-Ftehim bejn l-Istati tal-EFTA dwar it-twaqqif ta’ Awtorità tas-Sorveljanza u Qorti tal-Ġustizzja, u b’mod partikolari l-Artikolu 5(2)(b) tiegħu,
   WARA LI KKUNSIDRAT l-Att imsemmi fil-punt 5 cl tal-Anness XI tal-Ftehim taż-ŻEE (id-Direttiva 2002/21/KE tal-Parlament Ewropew u tal-Kunsill tas-7 ta' Marzu 2002 dwar kwadru regolatorju komuni għan-netwerks ta’ komunikazzjoni u servizzi elettroniċi) (2), kif adattata mill-Protokoll 1 tagħha u mill-adattamenti settorjali fl-Anness XI ta’ dak il-Ftehim, u b’mod partikolari l-Artikolu 15 tiegħu,
   WARA LI KKUNSIDRAT id-Deċiżjoni tal-Awtorità Nru 194/04/COL tal-14 ta’ Lulju 2004 li tadotta Rakkomandazzjoni dwar is-swieq relevanti fi ħdan is-settur tal-komunikazzjoni elettronika suxxettibbli għar-regolamentazzjoni u Linji Gwida ex ante dwar l-analiżi tas-suq u l-valutazzjoni ta’ saħħa sinifikanti fis-suq,
   Billi:
   
               (1)
            
            
               Id-Direttiva Kwadru tistabbilixxi qafas leġiżlattiv għas-settur tal-komunikazzjoni elettronika li jfittex li jwieġeb għal xejriet ta’ konverġenza billi jkopri fl-ambitu tiegħu n-netwerks kollha ta’ komunikazzjoni u servizzi elettroniċi. L-għan tal-qafas regolatorju huwa li jitnaqqsu progressivament ir-regoli speċifiċi tas-settur ex ante hekk kif il-kompetizzjoni fis-suq tiżviluppa.
            
         
               (2)
            
            
               L-Artikolu 15 tad-Direttiva Kwadru jipprovdi li l-Awtorità tas-Sorveljanza tal-EFTA (minn hawn ‘il quddiem l-Awtorità) għandha, wara konsultazzjoni pubblika u konsultazzjoni mal-awtoritajiet regolatorji nazzjonali (NRA) fl-Istati tal-EFTA tadotta rakkomandazzjoni dwar swieq relevanti ta’ prodotti u servizzi.
            
         
               (3)
            
            
               L-iskop ta’ din ir-Rakkomandazzjoni huwa li tidentifika dawk is-swieq tal-prodotti u s-servizzi li fihom ir-regolamentazzjoni ex ante tista’ tiġi ġustifikata skont l-Artikolu 15(1) tad-Direttiva Kwadru. L-għan ta’ kwalunkwe intervent regolatorju ex ante huwa fl-aħħar mill-aħħar li jipproduċi benefiċċji għall-utenti aħħarin billi jrendi s-swieq bl-imnut kompetittivi fuq bażi sostenibbli. Id-definizzjoni ta’ swieq relevanti tista’ tinbidel, u fil-fatt tinbidel, biż-żmien minħabba li jevolvu l-karatteristiċi tal-prodotti u s-servizzi u jinbidlu l-possibilitajiet għas-sostituzzjoni tad-domanda u tal-provvista. Billi r-Rakkomandazzjoni tal-14 ta’ Lulju 2004 (3) ilha fis-seħħ għal aktar minn erba’ snin, issa jixraq li tiġi riveduta l-edizzjoni inizjali fuq il-bażi ta’ żviluppi tas-suq fiż-ŻEE. Għaldaqstant, din ir-Rakkomandazzjoni tissostitwixxi r-Rakkomandazzjoni tal-14 ta’ Lulju 2004, kif adottata bid-Deċiżjoni Nru 194/04/COL.
            
         
               (4)
            
            
               L-Artikolu 15(1) tad-Direttiva Kwadru jirrikjedi li l-Awtorità tiddefinixxi s-swieq skont il-prinċipji tal-liġi tal-kompetizzjoni. Għalhekk il-prinċipji tal-liġi tal-kompetizzjoni jintużaw f’din ir-Rakkomandazzjoni biex jiġu stabbiliti l-limiti għas-swieq tal-prodotti fi ħdan is-settur tal-komunikazzjoni elettronika, filwaqt li l-identifikazzjoni jew l-għażla tas-swieq definiti għal regolamentazzjoni ex ante tiddependi fuq dawk is-swieq li għandhom il-karatteristiċi li jistgħu jkunu tali li jiġġustifikaw l-impożizzjoni ta’ obbligazzjonijiet regolatorji ex ante. It-terminoloġija użata f’din ir-Rakkomandazzjoni hija bbażata fuq it-terminoloġija użata fid-Direttiva Kwadru u d-Direttiva 2002/22/KE (4). Skont id-Direttiva Kwadru, huwa l-kompitu tal-awtoritajiet regolatorji nazzjonali li jiddefinixxu s-swieq relevanti adattati għaċ-ċirkostanzi nazzjonali, b’mod partikolari s-swieq ġeografiċi relevanti fit-territorju tagħhom.
            
         
               (5)
            
            
               Il-punt tat-tluq għall-identifikazzjoni tas-swieq f’din ir-Rakkomandazzjoni hija d-definizzjoni tas-swieq bl-imnut minn perspettiva li tħares ‘il quddiem, waqt li titqies is-sostitwibilità min-naħa tad-domanda u min-naħa tal-provvista. Wara li jiġu definiti s-swieq bl-imnut, huwa mbagħad xieraq li jiġu identifikati s-swieq bl-ingrossa relevanti. Jekk is-suq li jiġi wara fil-katina tal-provvista (downstream) jiġi fornut fil-biċċa l-kbira minn impriża jew impriżi integrata(i) vertikalment, jista’ jkun diffiċli li impriżi mhux integrati potenzjali jiksbu l-input neċessarju. Għaldaqstant, sabiex jiġi stabbilit jekk is-suq hux suxxettibbli għal regolamentazzjoni ex ante, jista’ jkun neċessarju li jinbena suq teoretiku bl-ingrossa li jiġi qabel fil-katina tal-provvista (upstream). Is-swieq fis-settur tal-komunikazzjoni elettronika ħafna drabi għandhom żewġt uċuħ, fis-sens li jinkludu servizzi provduti fuq netwerks jew pjattaformi li jiġbru flimkien utenti miż-żewġ naħat tas-suq; pereżempju l-utenti aħħarija li jiskambjaw komunikazzjoni, jew il-persuni li jibagħtu u jirċievu l-informazzjoni jew il-kontenut. Jeħtieġ li jitqiesu dawn l-aspetti meta jiġu kkunsidrati l-identifikazzjoni u d-definizzjoni tas-swieq, minħabba li dawn jistgħu jaffettwaw kemm il-mod li bih jiġu definiti s-swieq u kif ukoll jekk għandhomx il-karatteristiċi li jistgħu jiġġustifikaw l-impożizzjoni ta’ obbligazzjonijiet regolatorji ex ante.
            
         
               (6)
            
            
               Sabiex jiġu identifikati s-swieq li huma suxxettibli ghal regolamentazzjoni ex ante, huwa xieraq li jiġu applikati l-kriterji kumulattivi li ġejjin. L-ewwel kriterju huwa l-preżenza ta’ ostakli għoljin u mhux tranżitorji għad-dħul. Dawn jistgħu jkunu ta’ natura strutturali, legali jew regolatorja. Madankollu, fil-kuntest tal-karattru u l-funzjonament dinamiku tas-swieq tal-komunikazzjoni elettronika, il-possibilitajiet sabiex jingħelbu l-ostakli għad-dħul fil-medda taż-żmien relevanti għandhom jitqiesu wkoll fit-twettiq ta’ analiżi prospettiva sabiex jiġu identifikati s-swieq relevanti għar-regolamentazzjoni ex ante possibbli. Għalhekk it-tieni kriterju jinkludi biss dawk is-swieq li l-istruttura tagħhom ma tinklinax lejn kompetizzjoni effettiva fil-medda taż-żmien relevanti. L-applikazzjoni ta’ dan il-kriterju tinvolvi l-eżami tal-qagħda tal-kompetizzjoni wara l-ostakli għad-dħul. It-tielet kriterju huwa li l-applikazzjoni tal-liġi ta’ kompetizzjoni biss ma kinitx tindirizza b’mod adegwat in-nuqqas (jew in-nuqqasijiet) tas-suq ikkonċernat.
            
         
               (7)
            
            
               L-indikaturi prinċipali li għandhom jitqiesu fil-valutazzjoni tal-ewwel u t-tieni kriterji huma simili għal dawk eżaminati bħala parti minn analiżi tas-suq b’perspettiva futura, b’mod partikolari, l-indikaturi ta’ ostakli għad-dħul fin-nuqqas ta’ regolamentazzjoni, (inkluż l-ammont ta’ spejjeż mhux rekuperabbli), l-istruttura tas-suq, ir-rendiment tas-suq u d-dinamiċi tas-suq, inkluż indikaturi bħall-ishma u x-xejriet tas-suq, il-prezzijiet u x-xejriet tas-suq, u l-ammont u l-kopertura ta’ netwerks jew infrastrutturi kompetituri. Kull suq li jissodisfa t-tliet kriterji fin-nuqqas ta’ regolamentazzjoni ex ante huwa suxxettibbli għal regolamentazzjoni ex ante.
            
         
               (8)
            
            
               Mill-aspett tal-kompetizzjoni, swieq ġodda emerġenti m’għandhomx ikunu suġġetti għal obbligazzjonijiet mhux xierqa, ukoll jekk ikun hemm il-vantaġġ tal-ewwel okkupant fis-suq, skont id-Direttiva Kwadru. Swieq ġodda emerġenti huma kkunsidrati li jinkludu prodotti jew servizzi, li, minħabba li huma ġodda, huwa diffiċli ħafna li wieħed jipprevedi l-kondizzjonijiet tad-domanda jew id-dħul fis-suq u l-kondizzjonijiet tal-provvista, u konsegwentement ikun diffiċli li jiġu applikati t-tliet kriterji. L-għan li għalih is-swieq ġodda emerġenti ma jiġux suġġetti għal miżuri regolatorji f’isem il-kompetizzjoni huwa li tiġi inkoraġġita l-innovazzjoni kif mitlub mill-Artikolu 8 tad-Direttiva Kwadru; fl-istess ħin, għandha tiġi pprevenuta l-esklużjoni ta’ dawn is-swieq minn impriża prinċipali, kif indikat ukoll fil-linji gwida tal-Awtorità dwar l-analiżi tas-suq u l-valutazzjoni tas-saħħa fis-suq sinifikanti skont il-qafas regolatorju għan-netwerks u s-servizzi tal-komunikazzjoni elettronika (5). L-aġġornamenti inkrementali fl-infrastruttura ta’ netwerk eżistenti rarament iwasslu għal suq ġdid jew emerġenti. In-nuqqas ta’ sostitwibilità ta’ prodott għandu jiġi stabbilit kemm min-naħa tal-perspettivi tad-domanda kif ukoll min-naħa tal-perspettivi tal-provvista qabel ma jkun jista’ jiġi konkluż li ma jagħmilx parti minn suq li diġà jeżisti. L-iżvilupp ta’ servizzi ġodda ta’ bejgħ bl-imnut jista’ jagħti lok għal suq bl-ingrossa derivat ġdid sakemm u safejn dawn is-servizzi ta’ bejgħ bl-imnut ma jistgħux jiġu provduti permezz ta’ prodotti bl-ingrossa eżistenti.
            
         
               (9)
            
            
               F’dak li jirrigwarda l-ostakli għad-dħul, hemm żewġ tipi li huma relevanti għall-finijiet ta’ din ir-Rakkomandazzjoni: ostakli strutturali u ostakli legali jew regolatorji.
            
         
               (10)
            
            
               L-ostakli strutturali għad-dħul jirriżultaw minn kundizzjonijiet oriġinali tal-ispejjeż jew tad-domanda li joħolqu kundizzjonijiet asimmetriċi bejn operaturi diġà stabbiliti u operaturi ġodda li jimpedixxu jew jipprevjenu dħul fis-suq ta’ dawn tal-aħħar. Per eżempju, jista’ jinstab li jeżistu ostakli strutturali għolja għad-dħul meta s-suq ikun ikkaratterizzat minn vantaġġi tal-ispejjeż assoluti, ekonomiji sostanzjali tal-iskala u/jew ekonomiji ta’ firxa, il-limiti tal-kapaċità u l-ispejjeż mhux rekuperabbli għoljin. Sal-lum, dawn l-ostakli għadhom jistgħu jiġu identifikati fir-rigward tal-użu wiesa’ u/jew il-provvista ta’ netwerks ta’ aċċess lokali f’postijiet fissi. Ostaklu strutturali relatat jista’ jeżisti wkoll fejn il-provvista ta’ servizz teħtieġ komponent tan-netwerk li ma jistax jiġi duplikat b’mod tekniku jew jista’ jiġi duplikat biss bi spiża tali li ma tkunx ekomomika għall-kompetituri.
            
         
               (11)
            
            
               L-ostakli legali jew regolatorji mhumiex ibbażati fuq kundizzjonijiet ekonomiċi, izda jirriżultaw minn miżuri leġiżlattivi, amministrattivi jew miżuri statali oħra li għandhom effett dirett fuq il-kundizzjonijiet għad-dħul u/jew l-ippożizzjonar ta’ operaturi fis-suq relevanti. Eżempju ta’ ostaklu legali jew regolatorju li jipprevjeni d-dħul fis-suq huwa limitu fuq in-numru ta’ impriżi li għandhom aċċess għall-ispektrum għall-provvista tas-servizzi bażiċi. Eżempji oħra ta’ ostakli legali jew regolatorji huma l-kontrolli tal-prezzijiet jew miżuri oħra relatati mal-prezz imposti fuq l-impriżi, li jaffettwaw mhux biss id-dħul imma wkoll l-ippożizzjonar tal-impriżi fis-suq. Ostakli legali jew regolatorji li jistgħu jitneħħew fil-medda taż-żmien relevanti, m’għandhomx normalment jitqiesu bħala li jikkostitwixxu ostaklu ekonomiku għad-dħul, bħat-twettiq tal-ewwel kriterju.
            
         
               (12)
            
            
               Ostakli għad-dħul jistgħu jsiru wkoll inqas relevanti rigward swieq iggwidati mill-innovazzjoni kkaratterizzati minn progress teknoloġiku kontinwu. F’dawn is-swieq, il-limiti kompetittivi ta’ sikwit jiġu minn theddid innovattiv minn kompetituri potenzjali li bħalissa mhumiex fis-suq. Fis-swieq iggwidati mill-innovazzjoni, tista’ sseħħ kompetizzjoni dinamika jew fit-terminu aktar twil fost ditti li mhumiex neċessarjament kompetituri f’suq “statiku” eżistenti. Din ir-Rakkomandazzjoni ma tidentifikax swieq fejn ostakli għad-dħul mhumiex mistennija li jibqgħu matul il-perjodu previst. Fil-valutazzjoni ta’ jekk hemmx il-possibbiltà li l-ostakli għad-dħul jippersistu fin-nuqqas ta’ regolamentazzjoni, jinħtieġ li jiġi eżaminat jekk l-industrija tkunx esperjenzat dħul frekwenti u b’suċċess u jekk id-dħul kienx, jew jekk hemmx il-possibbiltà li fil-futur ikun, immedjat u persistenti biżżejjed li jillimita s-saħħa fis-suq. Ir-rilevanza ta’ ostakli għad-dħul tiddependi inter alia fuq l-iskala effiċjenti minima tal-produzzjoni u fuq l-ispejjeż irrekuperabbli.
            
         
               (13)
            
            
               Ukoll meta suq ikun ikkaratterizzat minn ostakli għolja għad-dħul, fatturi strutturali oħra f’dak is-suq jistgħu jfissru li s-suq għandu tendenza lejn riżultat kompetittiv b’mod effettiv fil-medda taż-żmien relevanti. Id-dinamiċi tas-suq jistgħu per eżempju jiġu kkawżati minn żviluppi teknoloġiċi, jew mill-konverġenza tal-prodotti u s-swieq li jistgħu jagħtu lok għall-eżerċizzju ta’ limitazzjonijiet kompetittivi wkoll bejn l-operaturi li huma attivi fi swieq distinti ta’ prodotti. Dan jista’ jkun il-każ ukoll fi swieq b’numru limitat - imma li huwa kbir biżżejjed – ta’ impriżi li għandhom strutturi tal-ispejjeż diverġenti u li qed jiffaċċjaw domanda tas-suq b’elastiċità fil-prezzijiet. Jista’ jkun hemm ukoll eċċess ta’ kapaċità fis-suq li normalment tippermetti li ditti rivali jespandu l-produzzjoni tagħhom b’mod mgħaġġel ħafna bħala risposta għal kwalunkwe żieda fil-prezz. F’dawn is-swieq, l-ishma tas-suq jistgħu jinbidlu matul iż-żmien u/jew jista’ jiġi osservat nuqqas fil-prezzijiet. Fejn id-dinamiċi tas-suq qed jinbidlu b’mod mgħaġġel, għandha tingħata attenzjoni għall-għażla tal-medda taż-żmien relevanti sabiex jiġu riflessi l-iżviluppi pertinenti tas-suq.
            
         
               (14)
            
            
               Id-deċiżjoni li suq jiġi identifikat bħala suxxettibbli għal regolamentazzjoni ex ante għandha tiddependi wkoll fuq evalwazzjoni ta’ kemm hija suffiċjenti l-liġi ta’ kompetizzjoni biex tindirizza n-nuqqasijiet tas-suq li jirriżultaw meta jiġu sodisfatti l-ewwel żewġ kriterji. Hemm possibbiltà li l-interventi tal-liġi tal-kompetizzjoni ma jkunux biżżejjed fejn ir-rekwiżiti tal-konformità ta’ intervent sabiex jiġi kumpensat nuqqas tas-suq ikunu estensivi jew fejn interventi frekwenti u/jew rapidi jkunu indispensabbli.
            
         
               (15)
            
            
               L-applikazzjoni tat-tliet kriterji għandha tillimita n-numru tas-swieq fi ħdan is-settur tal-komunikazzjoni elettronika fejn jiġu imposti obbligi regolatorji ex ante u b’hekk tikkontribbwixxi għall-għan tal-qafas regolatorju li jitnaqqsu r-regoli speċifiċi tas-settur ex ante progressivament hekk kif il-kompetizzjoni fis-suq tiżviluppa. Dawn il-kriterji għandhom jiġu applikati b’mod kumulattiv, sabiex jekk wieħed minnhom ma jiġix sodisfatt dan ikun jindika li suq m’għandux jiġi identifikat bħala suxxettibbli għal regolamentazzjoni ex ante.
            
         
               (16)
            
            
               Il-kontrolli regolatorji fuq il-bejgħ ta’ servizzi bl-imnut għandhom jiġu imposti biss fejn l-awtoritajiet regolatorji nazzjonali jqisu li l-miżuri relevanti ta’ bejgħ bl-ingrossa jew il-miżuri fir-rigward tal-għażla jew l-għażla minn qabel ta’ trasportatur jonqsu li jilħqu l-mira tal-assigurazzjoni ta’ kompetizzjoni effettiva u t-twettiq tal-miri ta’ interess pubbliku. Billi jintervjenu fuq livell ta’ bejgħ bl-ingrossa, inkluż permezz ta’ rimedji li jistgħu jaffettwaw is-swieq bl-imnut, l-Istati taż-ŻEE jistgħu jiżguraw li parti kbira kemm jista’ jkun mill-katina tal-valur tkun miftuħa għal proċessi ta’ kompetizzjoni normali, biex b’hekk jitwasslu l-aħjar riżultati lill-utenti aħħarija. Għalhekk din ir-Rakkomandazzjoni tidentifika prinċipalment is-swieq bl-ingrossa, li r-regolamentazzjoni xierqa tagħhom hija maħsuba biex tindirizza n-nuqqas ta’ kompetizzjoni effettiva li hija evidenti fis-swieq tal-utent aħħari. Jekk awtorità regolatorja nazzjonali turi li l-interventi fuq il-livell tal-bejgħ bl-ingrossa jkunu fallew, is-suq bl-imnut relevanti jista’ jkun suxxettibbli għal regolamentazzjoni ex ante bil-kundizzjoni li jkunu ġew sodisfatti t-tliet kriterji stabbiliti hawn fuq.
            
         
               (17)
            
            
               Fis-17 ta’ Diċembru 2007, il-Kummissjoni Ewropea ħarġet Rakkomandazzjoni ġdida 2007/879/KE dwar is-swieq relevanti tal-prodotti u s-servizzi fi ħdan is-settur tal-komunikazzjoni elettronika suxxettibbli għar-regolamentazzjoni ex ante skont id-Direttiva Kwadru (6).
            
         
               (18)
            
            
               Il-punt tat-tluq għar-reviżjoni tar-Rakkomandazzjoni tal-Awtorità dwar is-swieq relevanti hija r-Rakkomandazzjoni l-ġdida tal-Kummissjoni u l-kunsiderazzjonijiet tal-Kummissjoni fin-Nota ta’ Spjegazzjoni għar-Rakkomandazzjoni tagħha. Fil-proċess ta’ reviżjoni tagħha, l-Awtorità ħadet l-approċċ li t-tqabbil tal-iżviluppi tas-suq għandu jsir ma’ punt ta’ riferement taż-ŻEE u mhux iqis biss is-sitwazzjoni tas-suq fi ħdan Stati individwali tal-EFTA.
            
         
               (19)
            
            
               Fuq il-bażi tal-iżviluppi tas-suq fl-Istati tal-EFTA u kif ukoll il-kummenti mressqa fil-konsultazzjoni pubblika u informazzjoni oħra disponibbli għall-Awtorità, jidher li l-funzjonament tas-swieq tal-komunikazzjoni elettronika tat-tliet Stati tal-EFTA mhux probabbli li jiddevja ħafna mill-funzjonament medju tas-swieq fl-Unjoni Ewropea jew iż-ŻEE kollha kemm hi milli jagħmel il-funzjonament tas-swieq rispettivi fi Stati Membri individwali tal-UE fir-rigward ta’ dik il-medja.
            
         
               (20)
            
            
               L-għan tal-Ftehim taż-ŻEE huwa li jistabbilixxi “Żona Ekonomika Ewropea dinamika u omoġena, ibbażata fuq regoli Komuni u kundizzjonijiet ugwali għall-kompetizzjoni” (7). Fid-dawl ta’ dan l-għan u tal-kunsiderazzjonijiet ta’ hawn fuq, l-Awtorità tadotta Rakkomandazzjoni allineata mar-Rakkomandazzjoni tal-Kummissjoni sabiex tassigura applikazzjoni uniformi tal-qafas regolatorju komuni u ċ-ċertezza legali għal dawk involuti fis-swieq tal-komunikazzjoni elettronika fiż-ŻEE. Għaldaqstant, in-numru ta’ swieq suxxettibbli għar-regolamentazzjoni ex ante qed jitnaqqas f’din ir-Rakkomandazzjoni minn 18-il suq għal 7 swieq.
            
         
               (21)
            
            
               It-tnaqqis fin-numru tas-swieq suxxettibbli għar-regolamentazzjoni ex ante mhux neċessarjament jindika li s-swieq imneħħija huma effettivament kompetittivi f’kull wieħed mill-Istati tal-EFTA u li r-regolamentazzjoni ex ante m’għadhiex meħtieġa għal dawn is-swieq. Il-kontribuzzjonijiet ippreżentati lill-Awtorità matul il-proċess ta’ reviżjoni jgħidu li r-regolamentazzjoni tista’ tkun ġustifikata f’ċerti swieq.
            
         
               (22)
            
            
               Is-swieq elenkati fl-Anness ġew identifikati abbażi tat-tliet kriterji kumulattivi. Għas-swieq li mhumiex elenkati f’din ir-Rakkomandazzjoni, l-awtoritajiet regolatorji nazzjonali għandhom japplikaw it-test tat-tliet kriterji għas-suq ikkonċernat. Għas-swieq fl-Anness tar-Rakkomandazzjoni Nru 194/04/COL tal-14 ta’ Lulju 2004, li mhumiex elenkati fl-Anness ta’ din ir-Rakkomandazzjoni, l-awtoritajiet regolatorji nazzjonali għandu jkollhom is-setgħa li japplikaw it-test tat-tliet kriterji biex jevalwaw jekk, abbażi taċ-ċirkustanzi nazzjonali, suq ikunx għadu suxxettibbli għal regolamentazzjoni ex ante. Għas-swieq elenkati f’din ir-Rakkomandazzjoni, awtorità regolatorja nazzjonali tista’ tagħżel li ma twettaqx proċedura ta’ analiżi tas-suq jekk tistabbilixxi li t-tliet kriterji mhumiex sodisfatti għas-suq partikolari. L-awtoritajiet regolatorji nazzjonali jistgħu jidentifikaw swieq li huma differenti minn dawk elenkati f’din ir-Rakkomandazzjoni, bil-kundizzjoni li jaġixxu skont l-Artikolu 7 tad-Direttiva Kwadru. In-nuqqas li jiġi nnotifikat abbozz ta’ miżura li taffettwa l-kummerċ bejn l-Istati tal-EFTA kif deskritta fil-Premessa 38 tad-Direttiva Kwadru jista’ jirriżulta fi proċedimenti ta’ ksur kontra l-Istat ikkonċernat. Swieq oħra għajr dawk elenkati f’din ir-Rakkomandazzjoni għandhom jiġu definiti abbażi tal-prinċipji tal-kompetizzjoni stabbiliti fl-Avviż tal-Awtorità dwar id-definizzjoni tas-suq relevanti għall-finijiet tal-liġi tal-kompetizzjoni taż-ŻEE (8) u jkunu konsistenti mal-Linji Gwida tal-Awtorità dwar l-analiżi tas-suq u l-valutazzjoni tas-saħħa tas-suq sinifikanti filwaqt li jissodisfaw it-tliet kriterji stabbiliti hawn fuq.
            
         
               (23)
            
            
               Il-fatt li din ir-Rakkomandazzjoni tidentifika dawk is-swieq tal-prodotti u tas-servizzi li fihom ir-regolamentazzjoni ex ante tista’ tiġi ġġustifikata ma jfissirx li r-regolamentazzjoni hija dejjem iġġustifikata jew li dawn is-swieq se jiġu suġġetti għall-impożizzjoni tal-obbligazzjonijiet regolatorji stipulati fid-Direttivi speċifiċi. B’mod partikolari, ir-regolamentazzjoni ma tistax tiġi imposta jew trid tiġi rtirata jekk hemm kompetizzjoni effettiva fuq dawn is-swieq fin-nuqqas ta’ regolamentazzjoni, jiġifieri, jekk l-ebda operatur ma jkollu s-saħħa sinifikanti fis-suq skont it-tifsira tal-Artikolu 14 tad-Direttiva Kwadru. L-obbligazzjonijiet regolatorji jridu jkunu xierqa u jkunu bbażati fuq in-natura tal-problema li tkun ġiet identifikata, iridu jkunu proporzjonati u ġġustifkati fid-dawl tal-għanijiet stabbiliti fid-Direttiva Kwadru, u b’mod partikolari jimmassimizzaw il-benefiċċji għall-utenti, iridu jassiguraw li ma jkun hemm ebda tfixkil jew restrizzjoni tal-kompetizzjoni, iridu jinkoraġġixxu l-investiment effiċjenti fl-infrastruttura u jippromwovu l-inovazzjoni, u jridu jinkoraġġixxu l-użu u l-amministrazzjoni effiċjenti tal-frekwenzi tar-radju u r-riżorsi tan-numerazzjoni.
            
         
               (24)
            
            
               L-identifikazzjoni tas-swieq f’din ir-Rakkomandazzjoni hija mingħajr preġudizzju għas-swieq li jistgħu jiġu definiti f’każi speċifiċi taħt il-liġi tal-kompetizzijoni. Minbarra dan, l-iskop tar-regolamentazzjoni ex ante huwa mingħajr preġudizzju għall-iskop tal-attivitajiet li jistgħu jiġu analizzati taħt il-liġi tal-kompetizzjoni.
            
         
               (25)
            
            
               Din ir-Rakkomandazzjoni kienet suġġetta għal konsultazzjoni pubblika u għal konsultazzjoni mal-awtoritajiet regolatorji nazzjonali u awtoritajiet nazzjonali oħra fl-Istati tal-EFTA.
            
         
               (26)
            
            
               Din ir-Rakkomandazzjoni għandha tiġi interpretata fid-dawl tan-Nota ta’ Spjegazzjoni tar-Rakkomandazzjoni tal-Kummissjoni 2007/879/KE dwar is-swieq relevanti tal-prodotti u s-servizzi fi ħdan is-settur tal-komunikazzjoni elettronika li huma suxxettibbli għal regolamentazzjoni ex ante skont id-Direttiva Kwadru. in-Nota ta’ Spjegazzjoni tinkludi, inter alia, id-deskrizzjoni tat-teknoloġiji li qed jevolvu fir-rigward tas-swieq definiti fir-Rakkomandazzjoni.
            
         ADOTTAT DIN IR-RAKKOMANDAZZJONI:
   
               1.
            
            
               Fid-definizzjoni tas-swieq relevanti xierqa għaċ-ċirkustanzi nazzjonali skont l-Artikolu 15(3) tal-Att imsemmi fil-punt 5 cl tal-Anness XI tal-Ftehim taż-ŻEE, id-Direttiva 2002/21/KE tal-Parlament Ewropew u tal-Kunsill dwar kwadru regolatorju komuni għan-netwerks ta’ komunikazzjoni u servizzi elettroniċi, kif adattata għall-Ftehim mill-Protokoll 1 tagħha u mill-adattamenti settorjali fl-Anness XI ta’ dak il-Ftehim, l-awtoritajiet regolatorji nazzjonali għandhom janalizzaw is-swieq tal-prodotti u s-servizzi identifikati fl-Anness ta’ din ir-Rakkomandazzjoni.
            
         
               2.
            
            
               Għall-finijiet tal-identifikazzjoni ta’ swieq oħra għajr dawk stipulati fl-Anness, l-awtoritajiet regolatorji nazzjonali għandhom jassiguraw li dawn it-tliet kriterji li ġejjin jiġu sodisfatti b’mod kumulattiv:
               
                           (a)
                        
                        
                           Il-preżenza ta’ ostakli għolja u mhux tranżitorji għad-dħul. Dawn jistgħu jkunu ta’ natura strutturali, legali jew regolatorja;
                        
                     
                           (b)
                        
                        
                           Struttura tas-suq li ma tinklinax lejn kompetizzjoni effettiva fil-medda taż-żmien relevanti. L-applikazzjoni ta’ dan il-kriterju tinvolvi l-eżami tal-qagħda tal-kompetizzjoni wara l-ostakli għad-dħul;
                        
                     
                           (c)
                        
                        
                           L-insuffiċjenza tal-liġi tal-kompetizzjoni waħidha biex tindirizza b’mod adegwat in-nuqqas (jew in-nuqqasijiet) tas-suq ikkonċernat.
                        
                     
         
               3.
            
            
               Din ir-Rakkomandazzjoni hija bla ħsara għad-definizzjonijiet tas-suq, ir-riżultati tal-analiżijiet tas-suq u l-obbligazzjonijiet regolatorji adottati mill-awtoritajiet regolatorji nazzjonali skont l-Artikoli 15(3) u 16 tal-Att imsemmi fil-punt 5 cl tal-Anness XI tal-Ftehim taż-ŻEE u kif adattat għall-Ftehim mill-Protokoll 1 tiegħu u mill-adattamenti settorjali fl-Anness XI ta’ dak il-Ftehim (id-Direttiva 2002/21/KE tal-Parlament Ewropew u tal-Kunsill dwar kwadru regolatorju komuni għan-netwerks ta’ komunikazzjoni u servizzi elettroniċi), qabel id-data tal-adozzjoni ta’ din ir-Rakkomandazzjoni.
            
         
               4.
            
            
               Din ir-Rakkomandazzjoni hija indirizzata lill-Istati tal-EFTA.
            
         
      Magħmula fi Brussell, il-5 ta’ Novembru 2008.
      
         
            Għall-Awtorità tas-Sorveljanza tal-EFTA
         
         Per SANDERUD
         
         
            President
         
         Kurt JAEGER
         
         
            Membru tal-Kulleġġ
         
      
   
   
      (1)  Minn hawn ‘il quddiem, “il-Ftehim taż-ŻEE”.
   
      (2)  ĠU L 108, 24.4.2002, p. 33. Id-Direttiva kif emendata bir-Regolament (KE) Nru 717/0227 (ĠU L 171, 29.6.2007, p. 32); Minn hawn ‘il quddiem id-Direttiva Kwadru.
   
      (3)  Rakkomandazzjoni tal-Awtorità tas-Sorveljanza tal-EFTA tal-14 ta’ Lulju 2004 dwar is-swieq relevanti tal-prodotti u s-servizzi fis-settur tal-komunikazzjoni elettronika suxxettibbli għal regolamentazzjoni ex ante skont id-Direttiva 2002/21/KE tal-Parlament Ewropew u tal-Kunsill dwar qafas regolatorju komuni għan-netwerks u s-servizzi tal-komunikazzjoni elettronika, kif inkorporata fil-Ftehim dwar iż-Żona Ekonomika Ewropea (ĠU L 113, 27.4.2006, p. 18 u s-Suppliment taż-ŻEE Nru 21, 27.4.2006, p. 33). Adottata permezz tad-Deċiżjoni Nru 194/04/COL.
   
      (4)  Direttiva 22/2002/KE tal-Parlament Ewropew u l-Kunsill tas-7 ta’ Marzu 2002 dwar servizz universali u d-drittijiet tal-utenti li jirrelataw ma’ networks u servizzi ta’ komunikazzjonijiet elettroniċi (Direttiva Servizz Universali), (ĠU L 108, 24.4.2002, p. 51), kif imdaħħla fil-punt 5 cm tal-Anness XI mal-Ftehim taż-ŻEE permezz tad-Deċiżjoni tal-Kumitat Nru 11/2004, (ĠU L 116, 22.4.2004, p. 60 u s-Suppliment taż-ŻEE Nru 20, 22.4.2004, p. 14).
   
      (5)  Il-Linji Gwida tal-Awtorità tas-Sorveljanza tal-EFTA tal-14 ta’ Lulju 2004 dwar l-analiżi tas-suq u l-valutazzjoni tas-saħħa sinifikanti tas-suq taħt il-qafas regolatorju għan-netwerks u s-servizzi tal-komunikazzjoni elettronika msemmija fl-Anness XI tal-Ftehim dwar iż-Żona Ekonomika Ewropea (ĠU C 101, 27.4.2006, p. 1 u s-Suppliment taż-ŻEE Nru 21, 27.4.2006, p. 1).
   
      (6)  ĠU L 344, 28.12.2007, p. 65.
   
      (7)  Ir-4 kunsiderazzjoni tal-Preambolu għall-Ftehim taż-ŻEE.
   
      (8)  Id-Deċiżjoni tal-Awtorità tas-Sorveljanza tal-EFTA Nru 46/98/COL tal-4 ta’ Marzu 1998 dwar il-ħruġ ta’ żewġ avviżi fil-qasam tal-kompetizzjoni dwar id-definizzjoni tas-swieq relevanti għall-finijiet tal-liġi dwar il-kompetizzjoni fi ħdan iż-Żona Ekonomika Ewropea (ŻEE), u dwar ftehimiet ta’ importanza minuri li ma jaqgħux taħt l-Artikolu 53(1) tal-Ftehim taż-ŻEE, (ĠU L 200, 16.7.1998, p. 46 u s-Suppliment ŻEE Nru 28, 16.7.1998, p. 1).
   
      ANNESS
      
         Il-livell tal-bejgħ bl-imnut
      
      
                  1.
               
               
                  Aċċess għan-netwerk pubbliku tat-telefown f’post fiss għall-klijenti residenzjali u mhux residenzjali.
               
            
         Il-livell tal-bejgħ bl-ingrossa
      
      
                  2.
               
               
                  Bidu tat-telefonati fuq in-netwerk pubbliku tat-telefown ipprovdut f’post fiss.
                  Għall-finijiet ta’ din ir-Rakkomandazzjoni, il-bidu tat-telefonati jinkludi t-trasferiment tat-telefonati, definit b’tali mod li jkun konsistenti, f’kuntest nazzjonali, mal-konfini delineati għas-suq tat-tranżitu tat-telefonata u tat-terminazzjoni tat-telefonata fuq netwerk pubbliku tat-telefown ipprovvdut f’post fiss.
               
            
                  3.
               
               
                  It-terminazzjoni tat-telefonata fuq netwerks pubbliċi tat-telefown individwali pprovduti f’post fiss.
                  Għall-finijiet ta’ din ir-Rakkomandazzjoni, it-terminazzjoni tat-telefonati tinkludi t-trasferiment tat-telefonati ddefinit b’tali mod li jkun konsistenti, f’kuntest nazzjonali, mal-konfini delineati għas-suq tal-bidu tat-telefonati u s-suq tat-tranżitu tat-telefonati fuq in-netwerk pubbliku tat-telefown ipprovvdut f’post fiss.
               
            
                  4.
               
               
                  Aċċess bl-ingrossa fiżiku għall-infrastruttura tan-netwerk (inkluż aċċess maqsum jew kompletament deżaggregat) f’post fiss.
               
            
                  5.
               
               
                  Aċċess għall-broadband bl-ingrossa.
                  Dan is-suq huwa magħmul minn aċċess għan-netwerk mhux fiżiku jew virtwali inkluż aċċess “bit stream”f’post fiss. Fil-katina tal-provvista dan is-suq jiġi wara l-aċċess fiżiku kopert minn suq nru 4 elenkat hawn fuq, għaliex aċċess għall-broadband bl-ingrossa jista’ jiġi ffurmat permezz ta’ dan l-input flimkien ma’ elementi oħra.
               
            
                  6.
               
               
                  Il-bejgħ bl-ingrossa ta’ segmenti terminali ta’ linji mikrija, irrispettivament mit-tekonoloġija użata biex tipprovdi kapaċità mikrija jew dedikata.
               
            
                  7.
               
               
                  It-terminazzjoni ta’ telefonata bil-vuċi fuq netwerks individwali ċellulari.